Diari Oficial de la Generalitat Valenciana


Sumari del DOGV 2388, del 16-11-1994 (1994/833047)

RESOLUCIÓ de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del Conveni Mare de Col.laboració entre la Conselleria de Medi Ambient de la Generalitat Valenciana i la Diputació de València en Matèria de Provisió de Llavors, Restauració Forestal i Paisatgistica i Conservació d'Arbres i Arbredes Monumentals o Singulars.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2388

Data del DOGV
:   16-11-1994

Secció del DOGV
:   ALTRES DISPOSICIONS

Número del document
:   1994/833047


Data del document
:   02-11-1994

Organisme emissor
:   Conselleria de Medi Ambient

Tipus de document
:   Resolució

RESOLUCIó de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del Conveni Marc de Col·laboració entre la Conselleria de Medi Ambient de la Generalitat Valenciana i la Diputació de València en Matèria de Provisió de Llavors, Restauració Forestal i Paisatgística i Conservació d'Arbres i Arbredes Monumentals o Singulars. [94/7855]  
Subscrit, després de la tramitació prèvia reglamentària, entre la Conselleria de Medi Ambient de la Generalitat Valenciana i la Diputació de València, el dia 21 de setembre de 1994, un conveni marc de col·laboració en matèria de provisió de llavors, restauració forestal i paisatgística i conservació d'arbres i arbredes monumentals o singulars, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0467/94, i que figura com a annex d'aquesta resolució.  
València, 2 de novembre de 1994.- El secretari general de la Conselleria d'Administració Pública.  
Conveni Marc de Col·laboració entre la Conselleria de Medi Ambient de la Generalitat Valenciana i la Diputació de València en Matèria de Provisió de Llavors, Restauració Forestal i Paisatgística, i Conservació d'Arbres i Arbredes Monumentals o Singulars  
València, 21 de setembre 1994  
Reunits:  
D'una banda, Clementina Ródenas, presidenta de la Diputació de València, facultada pel ple de la corporació amb data 28 de juny de 1994.  
I d'altra, Emèrit Bono i Martínez, conseller de Medi Ambient de la Generalitat Valenciana, facultat per un acord del Consell de la Generalitat Valenciana amb data 5 de juliol de 1994.  
Exposen:  
Que en harmonia amb l'esforç que realitzarà la Generalitat els propers anys en matèria de restauració de la coberta vegetal de les forests valencianes, hi ha la conveniència de conjuminar esforços entre ambdues institucions en aspectes relatius a la provisió de llavors d'espècies d'interès forestal i la producció de plançons i plantes per a repoblació forestal i restauració paisatgística.  
D'altra banda, mereixen una atenció especial els exemplars i grups botànics que pels seus trets excepcionals de tipus científic, històric, social, educatiu o per la seua grandària, raresa o edat presenten un valor monumental o singular. Aquests exemplars i grups formen part del nostre patrimoni natural i cultural, i la seua conservació ha de ser considerada d'interès social. Malgrat que correspon a la Conselleria de Medi Ambient la catalogació d'aquests exemplars i grups, i l'elaboració d'una normativa específica de protecció, la col·laboració entre ambdues institucions ajudarà a realitzar aquestes tasques d'una manera més satisfactòria.   
ESTIPULACIONS:  
Primera   
L'objecte d'aquest conveni és establir el marc general de col·laboració entre la Conselleria de Medi Ambient de la Generalitat Valenciana i la Diputació Provincial de València en matèria de provisió de llavors d'espècies d'interès forestal, producció de plançons i plantes per a reforestació i restauració paisatgística, i treballs de conservació d'arbres i arbredes monumentals o singulars.  
Segona   
Aquest conveni tindrà una vigència de sis anys, que podrà prorrogar-se per un altre període de la mateixa durada de mutu acord entre ambdues parts.  
Tercera   
La Conselleria de Medi Ambient podrà encomanar cada temporada a la Diputació Provincial de València, d'acord amb les seues necessitats, la producció d'un nombre determinat de plançons per a ús forestal i de plantes i plançons per a restauració paisatgística. Els plançons hauran de reunir les condicions de qualitat que especifica la normativa aplicable.   
Quarta   
La Diputació de València, en col·laboració amb els ajuntaments de la província podrà realitzar projectes i actuacions de repoblació i restauració paisatgística després de l'oportuna aprovació de la Conselleria de Medi Ambient.  
Cinquena   
La Conselleria de Medi Ambient, mitjançant el banc de llavors, subministrarà les llavors i les parts de planta necessàries per a la producció de les plantes i plançons. Donat cas que la Diputació de València utilitze llavors o parts de planta pròpies per a la producció de plantes i plançons que s'han d'introduir en espais naturals, aquestes hauran de reunir les especificacions que sobre materials forestals de reproducció estableix la normativa aplicable.  
Sisena   
La Diputació de València, amb el vist-i-plau de la Conselleria de Medi Ambient, podrà aprovar i realitzar estudis dendrològics i aplicar plans de conservació en arbres i arbredes de característiques monumentals o singulars per iniciativa pròpia o a petició dels ajuntaments o d'altres entitats públiques i privades. Podrà, així mateix, col·laborar amb la Conselleria de Medi Ambient en les tasques de catalogació dels arbres i arbredes monumentals o singulars i en l'aplicació dels plans de gestió d'aquests exemplars i grups vegetals que emprenga directament la Generalitat Valenciana.  
Setena   
Es crea una comissió de seguiment del conveni composta pels següents membres:  
- Dos representants de la Diputació Provincial de València.  
- Dos representants de la Conselleria de Medi Ambient.   
Vuitena   
Seran funcions de la comissió de seguiment vetlar perquè es complesquen adequadament els termes del conveni i actuar com a comissió de coordinació entre ambdues institucions en relació amb aquests temes específics.  
Novena   
En cas d'incompliment del que estableix aquest conveni, la Conselleria del Medi Ambient, després de donar audiència a la Diputació, rescindirà el conveni segons el que disposa l'article 7 del Decret 20/93, de 8 de febrer, del Govern Valencià.  
Deu  
Aquest conveni té caràcter administratiu i la Conselleria de Medi Ambient es reserva totes les facultats per al seu compliment, interpretació i execució.  
Onze  
Per part del Consell es faculta la Conselleria de Medi Ambient perquè realitze els tràmits i les gestions que resulten necessaris per enllestir les actuacions, i també a subscriure els convenis singularitzats que s'efectuen a l'empara d'aquest conveni marc.  
I per donar-ne fe a l'efecte oportú, i en prova de conformitat, els compareixents signen aquest conveni, en triple exemplar, a un sol efecte, al lloc i la data indicats més amunt.  
El conseller de Medi Ambient: Emèrit Bono i Martínez. - La presidenta de la Diputació de València: Clementina Ródenas.